cyanic-selkie/wikianc huggingface dataset:
Nokia 6233
Kahden megapikselin kameraa käytetään vaakasuuntaisesti, ja puhelimen kyljessä on erillinen kamerankäyttöpainike. Kamerassa ei ole salamaa eikä linssinsuojusta. Puhelimessa on FM-radio Visual Radio -tuella sekä kaksi stereokaiutinta.
Nokia esitteli puhelinmallin joulukuussa 2005, ja se tuli myyntiin kesällä 2006 noin 350 euron hintaan.
Osituksen sovittelu
Osituksen sovittelu tarkoittaa osituksen lopputuloksen muuttamista osapuolten kannalta kohtuullisemmaksi. Sovittelu pannaan vireille tekemällä käräjäoikeuteen osituksen moite eli moitekanne osituksen toista osapuolta vastaan. Sovittelusta säädetään avioliittolaissa (234/1929, 103b §). Sovittelukeinoja ovat seuraavat menettelyt Kaksi ensimmäistä sovittelukeinoa eivät sovellu tilanteisiin, joissa puolisoiden kaikki omaisuus on kertynyt avioliiton aikana, ja he omistavat sen puoliksi ja heillä on samansuuruinen avio-oikeuden alainen omaisuus, josta on vähennetty velat.
Tuomioistuin voi sovitella ositusta, jos lain mukaan tehty ositus johtaa kohtuuttomuuteen tai toinen puoliso saa siinä perusteetonta etua. Tilannetta arvioitaessa ratkaisuun vaikuttaa avioliiton kestoaika, puolisoiden yhteistä taloutta edistävät toimet, heidän toimensa omaisuuden kerryttämiseksi ja muut talouteen vaikuttavat toimet. Sovitteluun ei vaikuta puolison käyttäytyminen eikä avioliiton purkautumiseen johtanut syyllisyys.
Osituksen sovittelua käytetään usein silloin, kun puolisoiden varallisuudet ovat hyvin erisuuruiset tai kun kaikki omaisuus on kertynyt ennen avioliittoa. Jos avioliitto tällöin kestää vain lyhyen ajan, olisi omaisuuden puolittaminen kohtuutonta. Sovittelun tuloksena molemmat säilyttävät oman omaisuutensa eikä varakkaampi maksa tasinkoa. Toinen tavallinen tilanne on se, että vain toisella puolisolla on varallisuutta, joka on hankittu yhteisesti pitkän avioliiton aikana. Tällöin avioehtosopimuksen määräys, ettei puolisoilla ole avio-oikeutta toistensa varallisuuteen, johtaisi kohtuuttomuuteen. Silloin vähemmän omistavalle voidaan myöntää osittainen avio-oikeus varakkaamman puolison omaisuuteen.
Dąbrowa
Dąbrowa on muun muassa seuraavien Puolan paikkakuntien nimi:
Enith Brigitha
Enith Brigitha (s. 15. huhtikuuta 1955 Curaçao, Alankomaiden Antillit) on alankomaalainen uimari, joka osallistui ensimmäisenä mustana naisuimarina olympialaisiin, ja oli myös ensimmäinen olympiamitalille yltänyt musta naisuimari.
Vuonna 1970 Brigitha asui ja harjoitteli Alankomaiden Antilleilla ja ui sadan metrin vapaauinnissa ajan 1.05,0. Vuonna 1971 hänen oli muutettava Alankomaihin puutteellisten harjoitusolojen vuoksi, koska Alankomaiden Antilleilla ei ollut uimahalleja.
Brigithan läpimurtovuosi oli 1972. Tuolloin hän selvitti tiensä kesäolympialaisiin 1972, joissa hän sijoittui vapaa- ja sekauintiviesteissä viidenneksi, 100 ja 200 metrin selkäuinnissa kuudenneksi sekä 100 metrin vapaauinnissa kahdeksanneksi. Hänen 200 metrin selkäuintiaikansa 2.23,70 oli Euroopan-ennätys. Vuonna 1973 hän ui 100 metrin selkäuinnissa Euroopan-ennätykset 1.06,20 ja 1.06,12 sekä saavutti pitkän radan MM-kisoissa 200 metrin selkäuinnissa hopeaa ja 100 metrin vapaauinnissa pronssia sekä sijoittui 100 metrin selkäuinnissa viidenneksi.
Vuonna 1974 Brigitha paransi yhä tuloksiaan tehden pitkällä radalla ajat 57,68 sadan metrin vapaauinnissa, 2.03,73 200 metrin vapaauinnissa, 1.05,94 sadan metrin selkäuinnissa ja Euroopan-ennätys 2.20,27 200 metrin selkäuinnissa, ja vuoden alkupuolella hän ehti hetken pitää hallussaan 200 metrin vapaauinnin Euroopan-ennätystäkin ajallaan 2.05,14. EM-kilpailuissa 1974 hän saavutti hopeaa 200 metrin vapaauinnissa ja 4 × 100 metrin vapaauintiviestissä sekä pronssia 100 metrin vapaauinnissa, 100 metrin selkäuinnissa ja 200 metrin selkäuinnissa. Vuonna 1975 Brigitha ui vapaauinnissa ajat 57,53 ja 2.03,34. Pitkän radan MM-kisoissa 1975 hän saavutti pronssia 100 ja 200 metrin vapaauinnissa.
Vuosi 1976 oli Brigithan huippuvuosi. Alkuvuonna hän ui kaksi "maailman parasta aikaa" (tuolloin vielä epävirallisia maailmanennätyksiä) 200 metrin vapaauinnissa lyhyellä radalla, 2.00,98 ja 1.58,83. Montrealin olympialaisissa hän saavutti kaksi pronssimitalia, 100 metrin vapaauinnissa (aika 56,65) ja 200 metrin vapaauinnissa (aika 2.01,40). Lisäksi hän sijoittui viesteissä neljänneksi ja viidenneksi sekä 100 metrin selkäuinnissa yhdeksänneksi. Vuonna 1977 Brigitha ui kaksi uutta ME-aikaa lyhyellä radalla: 55,30 sadan metrin vapaauinnissa ja 1.57,86 200 metrin vapaauinnissa. Pitkän radan EM-kilpailuissa 1977 hän saavutti hopeaa 100 metrin vapaauinnissa ja 4 × 100 metrin vapaauintiviestissä. Pitkän radan MM-kilpailuissa 1978 hän sijoittui viidenneksi 100 ja 200 metrin vapaauinnissa sekä kahdeksanneksi 400 metrin vapaauinnissa ja 100 metrin perhosuinnissa.
Brigitha joutui lopettamaan uransa 1978 jouduttuaan ylitsepääsemättömiin erimielisyyksiin Alankomaiden uimaliiton kanssa.
Lugan kihlakunta
Lugan kihlakunta oli kihlakunta Venäjän keisarikunnan Pietarin kuvernementissa. Lännessä kihlakunta rajoittui saman kuvernementin Outovan kihlakuntaan, pohjoisessa Jaaman kihlakuntaan ja Tsarskoje Selon kihlakuntaan, idässä Novgorodin kuvernementtiin ja etelässä Pihkovan kuvernementtiin. Kihlakunnan hallintokaupunki oli Luga.
Vuoden 1897 väestönlaskennassa kihlakunnan asukkaista venäläisiä oli 91,7 %, virolaiset 3,6 % ja latvialaisia 1,3 %.
Jussaari
thumb|Vanha kaivostorni. Jussaari on ulkosaariryhmä Raaseporissa entisen Tammisaaren kaupungin alueella. Siellä toimi marraskuuhun 2011 saakka rajavartiolaitoksen Jussarön merivartioasema, joka oli myös huviveneilijöiden rajatarkistuspaikka. Jussaari on myös tunnettu saarien eteläpuolella sijaitsevasta Jussarön majakasta.
Saarella sijaitsi aikaisemmin Jussarön kaivos, josta louhittiin rautamalmia. Toiminta lopetettiin kuitenkin kannattamattomana vuonna 1967. Saarella on tältä kaudelta vielä jäljellä asunto- ja kaupparakennuksia. Saarella on toiminut 1. kesäkuuta 1990 alkaen Ilmatieteen laitoksen automaattinen rannikkosääasema, joka on tullut monille tutuksi Yleisradion Säätiedotus merenkulkijoille -tiedotuksen kautta Jussarö-nimellä. Huviveneilijöitä palvelevat saaren pohjoisosassa olevat vierasvenesatama, kahvila, luontopolku ja veneveistämö.
Saaren nimestä
Kielitieteilijät ovat arvelleet, että saaren nimi olisi alkuaan Juutinsaari, josta se aikoinaan olisi vääntynyt muotoon Jussaari. Ensimmäinen maininta Jussaaresta on tanskalaisessa purjehdusoppaassa noin vuodelta 1250. Latinaksi kirjoitetussa oppaassa mainitaan paikka nimellä Iuxarae, jonka on oletettu tarkoittavan Jussaarta. Myöhemmin nimi on kirjoittettu mm. Jusar (1547) ja Jussar (1581).
Jussarön majakka
Vuonna 1922 aloitettiin uuden majakkarakennuksen rakennustyöt. Uusi, 25 metriä korkea majakka rakennettiin samaiselle Sundharun luodolle, jossa aiemmin oli ollut merimerkkinä riukukeko, kaksi meripeninkulmaa etelään Jussaaresta. Katkaistun pyramidin muotoisen betonitornin pohjoissivu maalattiin punaiseksi ja muut kolme sivua alaosaltaan valkoiseksi ja yläosaltaan punaiseksi. Valotunnus oli kaksi valkoista välkkyä kymmenen sekunnin välein.
Kaivostoimintaa
Suomen siirryttyä Venäjän vallan alaisuuteen haluttiin täällä pyrkiä riippumattomaksi ruotsalaisesta raudasta. Vuonna 1817 teki eräs ratsumestari valtauksen läheisellä Lerharun saarella ja harjoitti jonkin aikaa pienimuotoista kaivostoimintaa. Kunnolla kaivostoiminta Jussarön kaivoksessa lähti käyntiin vuonna 1834, jolloin paikallistettiin malmiesiintymä Jussaaressa ja vallattiin se kruunulle.
Työkustannukset kaivoksessa olivat korkeat. Vaikka työntekijöille annettiin kullekin perunamaa ja kalastusoikeus, piti palkkaakin maksaa suhteellisen runsaasti saaren hankalan sijainnin vuoksi. Niinpä pian keksittiin halvempi työvoima: Viaporista tuotiin kaivokseen 45 irtolaisuudesta tuomittua vankia. Ilmaista työvoimaa tämäkään ei toki ollut, koska vankien vartiointiin tarvittiin 30 merisotilasta ja vielä päällystöä sotilaiden kaitsemiseen. Vangeille maksettiin pientä palkkaakin, ahkerille lisäksi tupakkaa ja viinaa. Syystä tai toisesta viinan jakelu lopetettiin kuitenkin pian. Aluksi töitä tehtiin vain kesällä, mutta kun saarelle oli rakennettu tarvittava majoitus, muuttui kaivostoiminta ympärivuotiseksi. Pian kesäisin oli työssä jo 95 miestä, talvella puolet. Työpäivän pituus oli 12 tuntia. Kun Saimaan kanavan rakennustyöt aloitettiin, ei Jussaareen enää tahtonut riittää irtolaisia. Vuodesta 1846 alkaen alettiin käyttää rikollisvankeja, nyt venäläisten sotilaiden vartioimina.
Krimin sota lopetti kaivostoiminnan vuosiksi 1854–56. Sodan jälkeen aloitettiin taas irtolaisvankityövoimalla. Näiden vankien tuomio oli epämääräisen pituinen. Muissa vankiloissa heidän oli mahdollista päästä vapauteen, mikäli he saivat työtä yksityisen palveluksessa. Suurten etäisyyksien vuoksi Jussaaressa ei ollut tähän mahdollisuutta, ja siksi vankeus saattoi venyä hyvin pitkäksi. Tästä syystä monet vangeista pitivät jopa Siperiaa parempana vaihtoehtona, ja anoivat siirtoa sinne. Vankien keskuudessa kiertelevän huhun mukaan Siperiassa saattoi saada jopa maata viljeltäväksi.
1850-luvun loppupuolella parempilaatuista rautaa alkoi olla helpommin saatavissa, eikä Jussaaren malmi enää tahtonut kelvata suomalaisille masuuneille. Kaivostoiminnan yksityistämistä alettiin harkita, mutta kun ainoa ostajakandidaatti ajautui konkurssiin, ei auttanut muu kuin sulkea kaivos lähes vuosisadaksi.
Jussarön seurakunta
Jussaaressa oli 1830-luvulta vuoteen 1860 saakka saarnahuone, joka oli kaivoksen vankityövoimaa ja saariston asukkaita varten. Tammisaaren kappalainen piti kerran kuukaudessa jumalanpalveluksen suomeksi ja ruotsiksi.
Petos (vuoden 1988 elokuva)
Petos on suomalainen rikoselokuva vuodelta 1988. Kyseessä oli Taavi Kassilan toinen täysipituinen elokuvaohjaus. Elokuva sijoittuu 1950-luvun alun Suomeen. Tositapahtumiin pohjautuvan elokuvan päähenkilö on viipurilaissyntyinen pankkirosvo ja vankikarkuri Hilarius Sorjonen, joka oli oman aikansa tunnetuimpia suomalaisia rikollisia. Elokuva lähtee käyntiin Helsingissä tehdystä suuresta postiryöstöstä, jonka jälkeen rikostoverit ajautuvat keskinäisten petosten kierteeseen.
Elokuva perustuu Jussi Kylätaskun alun perin kuunnelmaksi vuonna 1974 ja sitten teatterinäytelmäksi 1985 tehtyyn tekstiin Hentomielinen Hilarius. Juice Leskinen teki elokuvan tunnussävelmän ”Hilarius Hentomielinen”. Rikosalan asiantuntijana elokuvan teossa käytettiin Volvo Markkasta.
Harri Hyttinen palkittiin elokuvan ansiosta parhaalla miessivuosan Jussi-palkinnolla vuonna 1989.
Vastaanotto
Ensi-ilta-arviot elokuvalle olivat varsin myönteisiä, mutta kritiikkiä esitettiin siitä, miten Taavi Kassila oli ottanut Kylätaskun näytelmästä vain toiminnan muttei syvempiä yhteiskunnallisia teemoja. Amerikkalaisen rikoselokuvan jäljittelyssään Petos unohtaa Ywe Jalanderin mukaan sen, että päähenkilöön pitäisi voida samastua.
Vuoden 1994 Video-oppaassa Asko Alanen antoi elokuvalle kaksi tähteä viidestä ja moitti sitä, ettei rikostarina ”malta pysyä tyylissä vaan hosuu ja paukuttelee ilmaan”.
Ille-et-Vilaine
Ille-et-Vilaine oli yksi 83 departementista, jotka muodostettiin Ranskan vallankumouksen yhteydessä 4. maaliskuuta 1790. Ille-et-Vilaine muodostettiin osasta Bretagnen provinssia. Nimensä se sai Vilaine-joen ja sen sivujoen Illen mukaan.
Ann-Margret
thumb|250px|Ann-Margret vuonna 1988.
Ann-Margret (oik. Ann-Margret Olsson; s. 28. huhtikuuta 1941) on ruotsalaissyntyinen yhdysvaltalainen näyttelijä, laulaja ja tanssija. Hän on voittanut urallaan viisi Golden Globe -palkintoa ja ollut lisäksi ehdolla Oscar-, Emmy- ja Grammy-palkinnon saajaksi.
Nuoruus ja uran alku
Ann-Margret opiskeli vuoden Northwestern-yliopistossa, mutta hän jätti opintonsa ja lähti yhtyeensä kanssa kiertämään länsirannikolle. He esiintyivät monilla kabareeklubeilla Renossa, Las Vegasissa ja eteläisessä Kaliforniassa. Las Vegasissa Ann-Margret sai mahdollisuuden koe-esiintyä viihdyttäjä George Burnsille, joka palkkasi tämän kymmenenä iltana Sahara-hotellissa esitettyyn show’hun, mistä 18-vuotias Ann-Margret sai huippuarvosteluja. Show poiki myös työtarjouksia, ja Ann-Margret teki levytyssopimuksen RCA:n ja elokuvasopimuksen 20th Century Foxin kanssa.
Ann-Margretin ensimmäinen elokuva oli Frank Capran Taskullinen ihmeitä (1961) ja hänen ensimmäinen levynsä And Here She Is, Ann-Margret. Kaikkien tyttöjen sankari oli puolestaan vuonna 1963 ensi-iltansa saanut elokuva, jonka soundtrackilla Ann-Margret esitti useita hittisingleksi nousseita kappaleita. Viva Las Vegasissa Ann-Margret näytteli Elvis Presleyn lemmenkumppania. Useimmat hänen varhaisista rooleistansa perustuivat hänen ulkonäköönsä. Hän muun muassa näytteli Karl Maldenin kevytkenkäistä vaimoa elokuvassa Täyskäsi-Kid (1965). Ann-Margretista tulikin yksi 1960- ja 1970-lukujen suurimmista seksisymboleista.
1970-luvun läpimurto vakavampiin rooleihin
Managerimiehensä Roger Smithin kannustamana Ann-Margret alkoi 1960-luvun aikana hakeutua vakavampiin rooleihin. Mike Nichols valitsikin hänet elokuvaansa Miehuusvuodet (Carnal Knowledge, 1971). Sitä pidetään hänen läpimurtonaan draamanäyttelijänä, ja hän sai siitä parhaan naissivusan Oscar-ehdokkuuden.
Ann-Margret loukkaantui vakavasti marraskuussa 1972 ollessaan esiintymässä Tahoejärven kasinolla. Hän syöksyi 6,5 metriä korkealta tasanteelta kasvot edellä maahan. Hän joutui hätäleikkaukseen, ja oli kolme päivää koomassa. Pian tämän jälkeen Ann-Margretin isä kuoli syöpään, mikä johti lisääntyneeseen alkoholin käyttöön ja masennukseen. Ann-Margret selvisi kuitenkin miehensä tuella ja palasi jo seuraavana vuonna elokuviin.
Ann-Margret sai myönteisiä arvioita lännenelokuvasta Junanryöstäjät (1973) ja toisen Oscar-ehdokkuutensa rockoopperasta Tommy (1975). Hänen suoritustaan kehuttiin myös Lumouksessa (1978). Ann-Margret teki kuitenkin 1970- ja 1980-lukujen vaihteessa myös useampia heikomman vastaanoton saaneita elokuvia, kuten Tosi välkky dekkari (1978), Kaktus-Jack (1979) ja Neljänkympin villitys (1980).
Viimeisinä vuosikymmeninä sekä elokuvissa että televisiossa
Ann-Margret sai 1980-luvun alkupuolella kaksi Emmy-ehdokkuutta televisioelokuvasta, ensin Rakkauden kyyneleistä (1983) ja sitten ABC:n Viettelysten vaunusta (1984). Vuonna 1987 Ann-Margret näytteli minisarjassa The Two Mrs. Grenvilles.
Ann-Margret esiintyi 2001 ensimmäisen kerran teatterimusikaalissa, kun hän lähti kiertueelle näyttelemään musikaalissa Texasin paras pikku porttola. Samana vuonna hän julkaisi ensimmäisen gospel-albuminsa God Is Love: The Gospel Sessions, missä oli mukana The Jordanaires, Light Crust Doughboys ja James Blackwood. Se sai Grammy-palkintoehdokkuuden, mikä oli Ann-Margretin uran ensimmäinen.
Ann-Margretilla on urastaan tähti Hollywood Walk of Famella. Empire-elokuvalehti nimesi vuonna 1995 sata seksikkäintä tähteä elokuvan historiasta ja Ann-Margret sijoittui listalla kymmenenneksi.
Yksityiselämä
Ann-Margret oli naimisissa näyttelijä Roger Smithin (k. 2017) kanssa vuodesta 1967 tämän kuolemaan saakka. Pari kasvatti Smithin kolme lasta tämän aiemmasta avioliitosta.
Carla Geurts
Carla Louise Maria Geurts (s. 20. huhtikuuta 1971 Geldrop, Pohjois-Brabant) on alankomaalainen uimari, joka saavutti urallaan vapaauinnissa kolme hopeamitalia pitkän radan uinnin EM-kisoissa ja yhden avovesiuinnin EM-kisoissa. Lyhyellä radalla hän saavutti kolme MM-mitalia ja kaksi Euroopan-mestaruutta (800 metrin vapaauinnissa 1996 ja 400 metrin vapaauinnissa 1998). Hän lopetti uransa 2001, Fukuokan pitkän radan MM-kisojen jälkeen. Nykyisin hän elää uintivalmentajamiehensä Andrew Colen kanssa Kanadassa.
Radio-ohjattu pienoismalli
thumb|250px|Radio-ohjattavan polttomoottoriauton sisäosat Radio-ohjattavat pienoismallit ovat pienoismalleja, joita ohjataan radio-ohjauksen avulla. Radio-ohjauksesta käytetään joskus myös termiä kauko-ohjaus. Radio-ohjattavia pienoismalleja eli RC-malleja on tehty kaikenlaisista kulkuvälineistä ja laitteista: autoista, veneistä, helikoptereista, lentokoneista, ilmalaivoista, työkoneista jne.
Radio-ohjauksen historiaa
Ensimmäisen kerran radio-ohjattavuutta demonstroitiin New Yorkin maailmannäyttelyssä vuonna 1898, kun Nikola Tesla etäohjasi pienoisvenettä. Radio-ohjaus kehittyi huomattavasti pitemmälle Saksassa toisen maailmansodan aikana Luftwaffen käyttöön. Transistoreiden kehittämisen jälkeenkin RC-laitteet olivat suurikokoisia ja kalliita ja siten epäkäytännöllisiä harrastekäyttöön. Vasta mikrosirut mahdollistivat helppokäyttöisten ja edullisten radio-ohjattavien pienoismallien harrastekäytön yleistymisen 1970–1980-luvuilta lähtien myös Suomessa.
Ensimmäiset kaupalliset RC-mallit valmisti brittiläinen Mardave-yritys 1960-luvulla.
Radio-ohjauksen periaate
thumb|280px|2.4GHz radiolähetin lennokkikäyttöön Radio-ohjauslaitteessa on kolme osaa: lähetin, vastaanotin ja servot. Lähettimellä ohjataan pienoismallia. Tätä varten lähettimessä voi olla esimerkiksi vipuja, kytkimiä ja digitaalisia tai analogisia näyttöjä. Lähetin muuttaa ohjaajan mekaanisen liikkeen, eli esim. ohjausvivun kääntämisen sähköiseksi signaaliksi ja lähettää sen radiotaajuudella vastaanottimelle. Vastaanotin on asennettu pienoismalliin. Se vastaanottaa lähettimestä tulevat radiosignaalit ja muuntaa ne servoille sopiviksi sähkösignaaleiksi. Servot on liitetty johdolla vastaanottimeen ja ne muuttavat signaalit mekaaniseksi liikkeeksi, ja esim. kääntävät auton eturenkaita oikealle ja vasemmalle, kääntävät lennokin korkeusperäsintä ylös ja alas tai vinssaavat vaikkapa purjeveneen pienoismallin purjeet ylös ja alas.
Radio-ohjattavissa pienoismalleissa käytetään tavallisesti analogisia modulaatiotapoja. Näitä ovat AM tai FM. AM on häiriöherkempi modulaatio kuin FM. Myös häiriöttömämmät, digitaaliset, PCM-radiot ovat kasvattaneet suosiotaan etenkin kilpaharrastajien joukossa. PCM-radiot käyttävät FM:ää välitystapana, mutta siirtotie on digitaalinen ja häiriötapauksessa vastaanotin hylkää virheellisen ohjaussignaalin ja palauttaa servot esiohjelmoidulla tavalla johonkin perusasentoon tai jättää ne viimeksi vastaanotetun ohjauspulssin mukaiseen asentoon.
Radio-ohjauslaitteiden vastaanottimissa ja lähettimissä käytetään joko kideradiota tai taajuussyntetisaattoria. Autoissa, veneissä yms. maalla tai vedessä kulkevissa pienoismalleissa käytetään usein 27 tai 40 MHz taajuusalueita. Radio-ohjattavissa pienoisilma-aluksissa käytetään yleensä 35 MHz:n radiotaajuutta, mutta myös 27 MHz ja 40 MHz ovat sallittuja ja modulaatiotapa voi olla joko FM tai AM.
Nykyisin myös 2,4 GHz:n radiotaajuudella toimivat radiolaitteet ovat yleistyneet etenkin kilpakäytössä. Syynä on tekninen kehitys, joka mahdollistaa kaksisuuntaisen viestinnän, pidemmän kantomatkan ja automaattisen vapaiden taajuuksien etsinnän.
Pienoismallin radiolaitteet käyttävät yleensä 4,8–6 V jännitettä. Lähettimissä käyttöjännite on yleensä 7,2 - 12 V (6-10 NC).
Moottorit
Radio-ohjattujen pienoismallien moottorit ovat yleensä joko sähkömoottoreita, nitromoottoreita tai polttomoottoreita.
Polttomoottorit
Polttomoottori voi olla joko bensiini tai metanolikäyttöinen tai turbiinilennokkien kerosiinikäyttöinen polttomoottori. Yleisimpiä kaikissa pienoislaitteissa käytettyjä polttomoottoreita ovat metanolikäyttöiset kaksitahtimoottorit. Polttoaineena niissä käytetään metanolin (60–85 %), risiini- tai synteettisen öljyn (10–25 %) ja nitrometaanin (0–40 %) seosta. Kaksitahtisten metanolimoottoreiden etuna on niiden hyvä teho/tilavuus/paino-suhde pienessä kokoluokassa. Esim. polttomoottoriauton iskutilavuudeltaan 3,5 cm³ kokoisen moottorin teho voi olla 2–3 hv. Tämä vastaisi 2 000 cm³:n autonmoottorin tehoa noin 1 100 hv, mikä on mahdollista bensiinikäyttöisellekin autolle. Nelitahtimetanolimoottoreita käytetään isommissa lennokeissa ja helikoptereissa.
RC-polttomoottoreiden koko ilmoitetaan yleensä kuutiotuumissa. Eli 3,5 cm³ = 0,21 kuutiotuumaa. RC-autoissa käytetään lisäksi keskipakokytkintä, joka kytkee vedon, kun koneen kierrokset nousevat tarpeeksi korkealle. Lennokeissa potkuri on yleensä suoraan kampiakselissa kiinni, samoin veneissä kierrokset välitetään usein suoraan akselille ja potkurille.
Bensiinimoottoreita käytetään isompien lennokkien ja autojen (1/6 ja 1/5) voimanlähteinä. Nämä moottorit ovat yleensä iskutilavuudeltaan noin 20–100 cm³. Polttoaineena käytetään tavallista autonbensaa (95E), johon on lisätty 2–5 % kaksitahtiöljyä.
Sähkömoottorit
Sähkömoottorit voidaan jakaa kahteen ryhmään: Ensimmäinen on hiiliharjoilla varustettu, perinteinen tasavirtamoottori, jonka pyörimisnopeutta säädetään jännitteen tai jännitepulssin leveyden avulla. Uudempi tyyppi on harjaton, muuttuvataajuuksisilla tasavirtapulsseilla ohjattu moottori.
Sähkömoottorissa "kaasutinta" vastaa nopeudensäädin. Nykyiset nopeudensäätimet ovat elektronisia kun taas takavuosina ne oli toteutettu mekaanisella servo-vastus -systeemillä. Elektronisissa säätimissä virransyöttöä moottoriin voidaan ohjata monella tavalla riippuen käyttöolosuhteista.
Hieman pienoismallin koosta riippuen yleisimmät nimellisjännitteet ovat 6–11,1 V. Auto- ja venekäytössä yleisimmät akkukoot ovat 6 V, 7,2 V 7,4 V, 8,4 V ja 11,1 V. 6 V on käytössä pääasiassa 1/12 ja pienemmissä malleissa, 7,2 V ja 8,4 V taas isommissa. 8,4 V akkuja käytetään usein esim. isokokoisissa sähkömonstereissa joissa tarvitaan paljon tehoa.
Käytetyt akkutyypit ovat: NiCd (Nikkeli-kadmium), NiMH (Nikkeli-metallihydridi), Li-Ion (Litium-ioni) ja LiPo (Litium-polymeeri). Näistä NiMH on auto- ja venekäytössä yleisin. NiCd on saanut väistyä uusien akkujen tieltä muun muassa sen pienen energiatiheyden ja ympäristöhaittojen takia, mutta sitä edelleen käytetään muun muassa etenkin talvisin vastaanotin- ja lähetinakuissa sen hyvän kylmänkeston johdosta. Li-ion-akkuja ei juurikaan käytetä niiden pienen maksimipurkuvirran sekä räjähdysherkkyyden takia. LiPo-akkujen suosio on ollut jo vuosia kovassa kasvussa, sillä ne ovat huomattavasti kevyempiä, pienempiä ja tehokkaampia kuin nikkelipohjaiset akut, energiatiheyden ollessa karkeasti kaksinkertainen NiMH-akkuihin verrattuna. LiPo-akkujen kapasiteetti vaihtelee 50–8000 mAh:n välillä, yleisimmin myydyt koot ovat 500–4000 mAh alueella. LiPo-kennon nimellisjännite on 3,7 V, jolloin esimerkiksi 2S (=kaksikennoinen) LiPon nimellisjännite on 7,4 V ja 3S LiPon nimellisjännite 11,1 V. Yleisimmät ovat kaksi- ja kolmekennoisia pienemmissä laitteissa, isommissa ja tehokkaammissa lennokeissa ja helikoptereissa käytetään 4–8-kennoisia LiPo-akkuja.
Radio-ohjattavat pienoismallit harrastuksena
Markkinoilla on tuhansia erilaisia radio-ohjattavia laitteita, joita tarjoavat niin alan erikoisliikkeet, nettikaupat kuin tavaratalotkin. Alan erikoisliikkeiden myymät laitteet ja rakennussarjat on tarkoitettu harrastusvälineiksi, ja niihin on saatavilla kattavasti niin varaosia kuin erilaisia lisäosia, viritystarvikkeita ja säätöosiakin. Tavaratalojen leluhyllyjen tarjonta on tarkoitettu enemmän kertakäyttöisiksi leluiksi, joiden rikkoutuessa ei niitä yleensä voi korjata. Tosin tavaratalotuotteiden hinnatkin ovat usein edullisemmat kuin varsinaisten harrastetuotteiden.
Radio-ohjattavilla pienoismalleilla harrastaminen on jakaantunut erikseen autoiluun, veneilyyn, lennokkeihin ja helikoptereihin.
Veneet
RC-veneitä on sekä moottoriveneinä että purjeveneinä, jotka voivat olla joko tarkkoja skaalanmukaisia pienoismalleja oikeista veneistä ja laivoista, tai yksinkertaisempia harrastekäyttöön tehtyjä mielikuvituksen tuottamia malleja.
Moottori sijaitsee joko rungon sisällä tai veneen perässä ulkopuolella (ulkolaitamoottori). Kun moottori on rungon sisällä, teho potkurille välitetään akselin avulla. Akseli on yleensä messinkisen putken sisällä joka on täytetty voiteluaineella, joka tiivistää akselin. Ulkolaitamoottori vastaa aivan normaaleja veneen perämoottoreita. Polttomoottoriveneissä on yleensä vesijäähdytys, jossa vesi otetaan veneen perästä potkurin takaa. Sähkömoottoriveneissä moottori on helpompi kätkeä rakenteiden sisälle, akkuina käytetään perinteisiä nikkeli-cadmium-, metallihydridi- tms. tai uudempia litium-polymeeri- (LiPo-) akkuja.
RC-veneissä voidaan radio-ohjauksella ohjata esim. sähkö- tai polttomoottorin kierroslukua, suuntaa (peräsintä), purjeiden asentoa, eli "skuuttausta", valojen ohjausta jne. veneen tai laivapienoismallin toimintoja.
RC-veneitä voi ostaa valmiina tuotteina alan liikkeistä, rakennussarjoina tai rakentaa piirustusten pohjalta täysin itse alusta alkaen. Erityisesti kilpailuluokissa monet harrastajat jopa suunnittelevatkin veneensä itse.
RC-veneillä voidaan ajaa tavallisissa vesistöissä tai sisäaltaissa.
Lennokit
thumb|220px|Lennokin lennätystä RC-lennokkeja on myös monen erityyppisiä (moottoroimattomia liidokkeja sekä moottorikoneita) moneen eri tarkoitukseen (harjoituslennokit, nopeuslennokit, mallilennokit, helikopterit, purjelentokoneet, sisälennokit jne.). Lennokki voi olla tarkka pienoismalli jostain oikeasta lentokoneesta tai se voi olla yksinkertaisempi tai muuten mielikuvituksen tuottama lennokki.
Liidokit hinataan taivaalle esim. siimalla, lingolla tai moottorikoneella ja niillä lennetään oikeiden purjekoneiden tavoin käyttäen lämmintä, nousevaa ilmaa (termiikkejä) hyväksi.
Moottorikoneet nousevat ilmaan moottorinsa voimalla. Isommat lennokit lähtevät maasta kiidon jälkeen kuten oikeatkin lentokoneet, pienemmät lennokit voidaan heitää kädestä alkuvauhtiin.
Pienempiä sähkölennokkeja voidaan lennättää isoissa sisätiloissa, esim. urheilusalit jne. joissa käytetään ja tyynellä ilmalla myös ulkona. Suurempia sähkölennokkeja ja polttomoottorilennokkeja lennätetään lennokkikentillä tai lentokentillä, mutta periaatteessa mikä tahansa riittävän iso pelto tai muu alue, jossa on tilaa nousu- ja laskukiidolle, sopii lennätykseen. Lennätykseen tulee kuitenkin aina olla maanomistajan lupa ja on huolehdittava ettei sivullisille, autoille, rakennuksille tms. aiheudu lennätyksestä vaaraa. Polttomoottori- ja turbiinilennokkien ääni on voimakas, jolloin niitä ei ole syytä lennättää asutuksen, maatilojen tms. läheisyydessä.
Autot
RC-autoissa käytetään monia samantyyppisiä ratkaisuja kuin oikeissakin autoissa, ja autoja on sekä nelivetoisina, etuvetoisina että takavetoisina. Autoissa on tasauspyörästöt, öljytäytteisiä iskunvaimentimia, erillisjousitusta, ohjauskulmien säätömahdollisuuksia jne. lähes rajattomasti valmistajasta ja tyypistä riippuen. RC-autoissa käytetään sekä poltto- että sähkömoottoreita. Osa autoista on suunniteltu kilpailuihin, osa perusharrastukseen.
Maastossa kulkevat "off road" autot
Maastossa tai maaradalla kulkevia autoja ovat esim. Monster Truck-, Stadium Truck- ja Buggy-tyyppiset autot.
Monstereissa on isot renkaat ja suuresti vääntävät koneet. Niillä pääsee lähes missä maastossa tahansa. Monsterit ovat suosituin ns. pihasudittelijoiden keskuudessa. Markkinoilta löytyykin useita monsterivalmistajia. Kisoja niille on Suomessa hyvin vähän. Monsterit ovat myös useimmiten hitaampia kuin rata-autot.
Stadium truck on monsterin ja buggyn välimuoto. Truggy(stadium truck) on myös leveämpi kuin buggy ja pysyy täten radalla paremmin.
Buggyt eli krossarit ovat nopeita ja tehokkaita. Ne on suunniteltu kilpa-autoiksi. 1/8 polttiskrossi onkin yksi suosituimmista kilpaluokista.
Rata-autot
thumb|250px|1/10 sähkö-touring-auto
Rata-autoilla ajetaan nimensä mukaisesti kovapintaisella asfaltti- tai mattoradalla.
Touring-autoilla ja 1/12-kokoisilla sähköautoilla ajetaan kilpaa myös sisätiloissa mattoradalla.
1/5 kokoisten polttomoottoriautojen harrastajia on myös Suomessa.
Myös polttomoottorilla varustettuja 1/8-autoja on olemassa.
Kétou
Kétou on kaupunki, arrondissementti ja piirikunta, joka sijaitsee Plateaun departementin pohjoisosassa Beninissä. Kétou on 100 kilometriä Porto-Novosta ja 140 kilometriä Cotonousta pohjoiseen. Beninin itärajan lähellä olevaan Ilaran kylään Nigeriassa on 14 kilometriä.
Piirikunnan pinta-ala on 2 183 neliökilometriä ja vuonna 2013 siinä oli 156 497 asukasta, ja se on 13. suurin taajama Beninissä.
Kétoussa asuu pääasiassa jorubia (nagoja), sekä Fon, Mahi ja Holli yhteisöjä.
Kétoun talous perustuu pääosin maatalouteen ja kauppaan. Kétou-Ilaran ja Pobé-Kétoun teiden valmistuminen on tehnyt siitä tärkeän kaupallisen keskuksen.
Kétoun piirikunnan pääkaupungissa on useita palveluita, kuten santarmiyksikkö, poliisiasema, tullitoimipaikka, sotilasleiri, sairaala, apteekki, pankki, mikroluottopankki, useita peruskouluja ja kaksi keskiasteen koulua.
Joan Osborne
thumb|Joan Osborne Joan Elizabeth Osborne (s. 8. heinäkuuta 1962 Anchorage, Kentucky) on yhdysvaltalainen laulaja ja lauluntekijä, joka on parhaiten tunnettu hitistään "One of Us".
1980-luvun lopulla Osborne muutti New Yorkiin, jonne hän perusti oman levy-yhtiön nimeltä Womanly Hips julkaistakseen itsenäisesti muutamia levytyksiä. Siirryttyään Mercury Recordsille hän julkaisi albumin Relish (1995), jolta julkaistiin hittisingle "One of Us". Kappale oli tyyliltään kristillistä poppia, kun taas muut albumin kappaleet olivat enemmän countrya, bluesia ja folkkia. Singlet "Right Hand Man" ja "St. Teresa" menestyivät vaatimattomasti verrattuna ensimmäiseen singleen. Osborne pääsi kuitenkin Grammy-gaalaan ehdolle kahteen sarjaan.
Kolmas pitkäsoitto Righteous Love julkaistiin vuonna 2000, ja se putosi soittolistoilta nopeasti. Vuonna 2002 Osborne keikkaili The Funk Brothersin kanssa ja julkaisi neljännen albuminsa How Sweet It Is. Vuonna 2003 hän oli yhtyeineen kesäkiertueella Dixie Chicksin kanssa. Osborne toimi lisäksi vuoden verran The Dead -yhtyeen laulajana.
Vuosina 2005–2006 Osborne esiintyi useilla keikoilla Phil Lesh and Friendsin kanssa. Marraskuussa 2006 hän julkaisi albumin Pretty Little Stranger. Hänen seuraava albuminsa Breakfast in Bed julkaistiin toukokuussa 2007.
Uuden-Laatokan kihlakunta
Uuden-Laatokan kihlakunta oli kihlakunta Venäjän keisarikunnan Pietarin kuvernementissa. Kihlakunta sijaitsi Laatokan kaakkoisrannalla kuvernementin itäosassa. Lännessä se rajoittui Pähkinälinnan kihlakuntaan, pohjoisessa Aunuksen kuvernementtiin, idässä ja etelässä Novgorodin kuvernementtiin. Kihlakunnan hallintokaupunki oli Uusi-Laatokka.
Vuoden 1897 väestönlaskennassa kihlakunnan asukkaista 99,1 % oli venäläisiä.
István Énekes
István Énekes (20. helmikuuta 1911 Budapest – 2. tammikuuta 1940 Budapest) oli unkarilainen nyrkkeilijä, joka saavutti kultaa alle 50,8 kilon sarjassa Los Angelesin olympialaisissa 1932 voitettuaan finaalissa Francisco Cabañasin.
Oliivipuukoalitio
Oliivipuukoalitio oli Italiassa eri muodoissa vuosina 1995–2007 toiminut keskustavasemmistolainen poliittinen liittouma. Sen pohjalta perustettiin syksyllä 2007 Partito Democratico.
Ensimmäinen Oliivipuukoalitio osallistui huhtikuun 1996 vaaleihin yhdessä Partito della Rifondazione Comunistan kanssa ja voitti ne. Romano Prodista tuli pääministeri. Prodin ensimmäinen hallitus kaatui lokakuussa 1998, kun kommunistit jättivät sen. Oliivipuu oli myös Massimo D’Aleman I ja II hallituksen sekä Giuliano Amaton II hallituksen ydin. Oliivipuu hävisi 2001 vaalit Silvio Berlusconin Casa delle Libertàlle. Koalitio hajosi pian puolueiden välisiin riitoihin Prodin jätettyä tehtävänsä.
Toinen Oliivipuukoalitio osallistui kesän 2004 europarlamenttivaaleihin ja sai 31,1 % äänistä. Se oli tällä kertaa yhtenäisempi, ja siihen kuului vain kolme edellisen koalition kahdeksasta (Democratici di Sinistra, Democrazia è Libertà – La Margherita ja Socialisti Democratici Italiani) puolueesta sekä uusi pieni Movimento Repubblicani Europei.
Syyskuussa 2004 muodostettiin näiden neljän puolueen kesken Uniti nell’Ulivo tai FED. Se muodosti laajemman vaalikoalition L’Unione.
Dalton (Georgia)
Dalton on kaupunki Yhdysvaltojen Georgian osavaltion Whitfieldin piirikunnassa Atlantan pohjoispuolella. Sen asukasluku oli vuoden 2010 väestönlaskennan mukaan 33 665. Kaupunki tunnetaan esimerkiksi Yhdysvaltojen mattojen valmistuksen keskuksena.
Maantiede
thumb|vasen|Suojeltu historiallinen Thomas A. Berry House. Dalton sijaitsee Georgian osavaltiossa Whitfieldin piirikunnassa noin 130 kilometriä Atlantasta pohjoiseen ja 50 kilometriä Tennesseen Chattanoogasta etelään.
Historia
thumb|vasen|[[Joseph E. Johnstonin patsas.]] Nykyisen Daltonin alueen alkuperäisasukkaita eli intiaaneja olivat cherokeet. Cherokeet pakkosiirrettiin alueelta Intiaaniterritorioon vuosina 1838–1839. Hieman aikaisemmin vuonna 1837 oli perustettu pieni Cross Plains-niminen kylä, josta nykyinen Dalton on sittemmin muodostunut. 1840-luvulla rakennettiin Western and Atlantic Railroad sittemmästä Atlantasta kohti Chattanooga ja edelleen kohti länttä. Kapteeni Edward Whiten johtama syndikaatti osti maita radan varrelta nykyisen Daltonin paikalta. Paikalle perustettiin uusi kaupunki, joka sai nimensä Edwardin öidin Dalton Whiten mukaan. Samalla paikalle rakennettiin puistoja, kouluja, kirkkoja ja muita julkisia rakennuksia. Daltonista tehtiin vuonna 1851 vasta perustetun Whitfieldin piirikunnan hallinnollinen keskus.
Georgia liittyi Etelävaltioihin vuonna 1861 ja syttyi Yhdysvaltain sisällissota. Vuonna 1863 Chattanoogan taistelu hävinneet Etelävaltioiden joukot vetäytyivät Daltoniin ja kenraali Joseph E. Johnston yritti linnoittaa sitä seuranneena talvena estääkseen William T. Shermanin johtamien Pohjoisvaltioiden joukkojen etenemisen. Alueella käytiin sittemmin useita hteenottoja osapuolten välillä. Lopulta Shermanin joukot tuhosivat suuren osan kaupungista heidän edetessään kohti Atlantaa vuonna 1864.
Dalton alkoi teollistua sodan jälkeen. Paikalle syntyi tekstiiliteollisuutta ja 1800-luvun lopussa erityisen merkittäväksi tekstiilialaksi nousi päiväpeittojen valmistus. Kaupunki selvisi 1930-luvun lamasta ja tekstiiliteollisuus kehittyi edelleen toisen maailmansodan jälkeen kehittyneemmin laittein.
Talous
Daltonin mattoteollisuus sai alkunsa 1900-luvun alun päiväpeitekutomoista, kunnes 1950-luvulla mattojen kutomisesta tuli niitäkin merkittävämpi teollisuudenala alueella. Arviolta 85 prosenttia Yhdysvalloissa myydyistä matoista valmistetaan noin sadan kilometrin säteellä Daltonista. Suuria Daltonin alan yrityksiä nykyisin ovat J & J Industries, Shaw Industries ja World Carpets. Kaupungissa on myös kanojen kasvatukseen liittyvää elintarviketeollisuutta.
Kotitalouksien keskimääräiset vuosittaiset ansiot Daltonissa aikavälillä 2014–2018 olivat 42 062 USD ja henkilöä kohden 22 722 USD. 22,2 % väestöstä eli köyhyysrajan alapuolella.
Väestö
Kaupungin asukasluku oli vuoden 2010 väestönlaskennan mukaan 33 128 ja vuoden 2019 arvion mukaan 33 665. Kaupungin asukkaista 81,4 % oli taustaltaan valkoisia (latinot pois lukien 40,4 %), 7,7 % afroamerikkalaisia, 48,5 % latinoja mistä tahansa rodusta, 2,5 % aasialaisia ja 1 % intiaaneja. 46,7 % kaupungin asukkaista puhui kotonaan jotakin muuta kieltä kuin englantia ja 27,8 % kaupungin asukkaista oli syntynyt ulkomailla. Latinojen määrä on kasvanut etenkin 1970-luvulta elintarviketeollisuuden siirtolaisten myötä.
Harry Potter ja liekehtivä pikari (videopeli)
Harry Potter ja liekehtivä pikari on EA UK:n kehittämä ja Electronic Artsin julkaisema toimintaseikkailupeli, joka perustuu J. K. Rowlingin samannimiseen kirjaan ja elokuvaan. Peli julkaistiin marraskuussa 2005 Microsoft Windowsille, PlayStation 2:lle, Xboxille, Nintendo GameCubelle, Nintendo DS:lle, Game Boy Advancelle ja PlayStation Portablelle.
Suomenkieliset ääninäyttelijät
הארי פוטר - משחקים
Vigilia (Rahmaninov)
Vigilia on Sergei Rahmaninovin kuoroteos. Se on sävelletty vuonna 1915. Teos kuuluu vuosien 1880 ja 1917 väliselle ajalle osuneeseen venäläisen kuoromusiikin renessanssiin muun muassa Pjotr Tšaikovskin ja Pavel Tšesnokovin sävellysten ohella.
Teoksen teksti noudattaa ortodoksisen kirkon vigilia-palvelusta, joka koostuu ehtoo- ja aamu- ja ensimmäisen hetken palveluksesta, mutta se on luultavasti sävelletty enemmän konserttiesitystä kuin varsinaista jumalanpalveluskäyttöä varten. Rahmaninov käytti teoksensa viidestätoista osassa yhdeksässä alkuperäisiä venäläisiä kirkkomusiikkisävelmiä, muun muassa Znamenni-musiikkia, ja sävelsi loppuihin vanhoja melodioita jäljitteleviä sävelkulkuja.
Vigilian kesto on noin 55 minuuttia. Teos on sävelletty suurelle kuorolle ja esitetään ilman instrumentteja, a cappella. Rahmaninovin teos on teknisesti vaativa, esimerkiksi bassojen ääniala on yli kaksi ja puoli oktaavia. Teoksen ensiesityksen kuoronjohtaja kommentoikin sävellystä: "Mistä voin löytää tällaisia bassoja? Sehän on kuin etsisi parsaa jouluna!"
Sirkka Salonen
thumb|Miss Suomi Sirkka Salonen vuonna 1938. Sirkka Salonen oli suomalainen kauneuskuningatar, joka kruunattiin Miss Suomeksi vuonna 1938. Samana vuonna hän voitti myös Kööpenhaminassa pidetyn Miss Eurooppa -kilpailun.
Sirkka Salonen opiskeli Miss Suomi -kilpailun aikaan Heinolan opettajaseminaarissa. Seminaarin johtaja erotti Salosen Miss Eurooppa -voiton jälkeen, koska ei pitänyt misseyttä soveliaana tulevalle opettajalle. Opetushallitus kumosi myöhemmin päätöksen, mutta Salonen ei enää jatkanut opintojaan Heinolassa.
Salonen esitti vuonna 1940 naispääosaa, Sirkka-piikaa, Teuvo Tulion ohjaamassa elokuvassa Unelma karjamajalla.
Salosella oli kaksi lasta puolisonsa Antero Vartian kanssa. Asuttuaan jonkin aikaa Ruotsissa ja Saksassa hän otti avioeron ja palasi lapsineen Suomeen, jossa hän työskenteli Tuupovaaran keskikoulun rehtorina.
Same
Same tarkoittaa seuraavia:
Harry Potter ja Huispauksen MM-kisat
Harry Potter ja Huispauksen MM-kisat on Electronic Artsin kehittämä ja julkaisema urheilu-/toimintapeli, jossa pelataan Harry Potterista tuttua huispausta tarkoituksena voittaa huispauksen maailmanmestaruus. Peli julkaistiin loka–marraskuussa 2003 Microsoft Windowsille, PlayStation 2:lle, Xboxille, Nintendo GameCubelle ja Game Boy Advancelle.
Pelaaminen
Pelin alussa pelaaja saa valittavakseen yhden Tylypahkan joukkueista. Harjoitusten avulla pelin ominaisuuksia opetetaan yksi kerrallaan. Voitettuaan muita tupia vastaan pelatut huispausottelut, pääsee pelaaja osallistumaan maailmanmestaruuskisoihin (World Cup). Pelin aikana saa erilaisia velhokortteja, joita voi tarvita esimerkiksi parempien luutien avaamiseen. Pelin edetessä saa erikoisominaisuuksia, esimerkiksi mahdollisuuden iskeä toisen joukkueen pelaajaa ryhmyllä tai taidon käyttää combo–syöttöjä.
David E. Singer
David E. Singer on yhdysvaltalainen pokeriammattilainen.
Singer aloitti pokeriammattilaisuransa vuonna 1996. Tätä ennen työskenteli jonkin aikaa asianajajana voittoa tavoittelemattomassa ympäristöjärjestössä. Uransa alkuvuodet Singer pelasi pääosin seitsemän kortin avopokeria, mutta alkoi 2000-luvulla pelata myös no limit texas hold'em -turnauksia.
Singerillä on World Series of Pokerista (WSOP) useita finaalipöytäsijoituksia. Ensimmäisen, toistaiseksi ainoan, rannekkeensa hän voitti vuonna 2008 1 500 dollarin pot limit hold'em -turnauksesta, jonka ykköspalkinto oli 214 131 dollaria. Hän on myös ollut kahdesti WSOP:ssa toinen ($ 1,000 Limit 7 Card Stud Hi/Lo vuonna 1983 ja $ 1,000 Seven-Card Razz vuonna 1984). Vuonna 2006 Singer oli 50 000 dollarin sisäänoston arvostetussa H.O.R.S.E.-turnauksessa kuudes ja ansaitsi 411 480 dollaria. Hän uusi H.O.R.S.E.-sijoituksensa seuraavana vuonna voittaen 337 440 dollaria. WSOP:n pääturnauksessa Singer on parhaimmillaan ollut yhdeksäs (vuonna 2003).
World Poker Tourilla (WPT) Singer oli Pokerstars.com Caribbean Adventure -turnauksessa tammikuussa 2006 kolmas ansaiten 436 200 dollaria. Borgata Poker Openissa 2005 hän oli kuudes, palkintosumma oli 249 775 dollaria.
Singerin voitti The Mirage Poker Showdownin $ 7,500 Heads Up No Limit Hold'em -turnauksen ykköstilan toukokuussa 2006. Singer voitti lopun kaksinpelissä Eli Elezran ja ansaitsi 232 800 dollaria. Uransa toistaiseksi arvokkaimman voiton hän otti Caesars Palace Classicin 9800 dollarin pääturnauksessa lokakuussa 2007, jonka ykköstilasta hän ansaitsi miljoona dollaria. Joulukuussa 2007 hän oli toinen 2007 Vegas Open - NPL:n pääturnauksessa.
David Singer edustaa Full Tilt Poker -nettipokerihuonetta. Kesäkuussa 2008 hänen pokeriuransa turnausansiot ylittivät 4,0 miljoonaa dollaria.
SAME
SAME on italialainen traktorivalmistaja, jonka tehdas on Trevigliossa, Pohjois-Italiassa.
Historia
thumb|200px|SAME Leopard 90 Turbo Samen historia ulottuu 1920-luvun alkuun, jolloin Francesco Cassani veljensä Eugenion kanssa valmisti ensimmäisenä maailmassa dieselkäyttöisen maataloustraktorin. Ensimmäinen Cassani oli suurikokoinen kone, jonka keulalla paiski töitä kaksisylinterinen 12,7 litrainen ja 40 hevosvoimainen moottori, jonka pyörimisnopeus oli vain noin 450 r/min. Traktorin käyttö ei ollut yhtä jouhevaa kuin muiden aikalaistensa, mutta traktorin käyttö tuli noin 60 prosenttia halvemmaksi vastaavaan bensiinitraktoriin verrattuna.
Cassanin veljekset eivät itse halunneet ryhtyä koneenrakennusalalle, mutta alanvalinta oli selvä, koska sopimus traktorien valmistuksesta alihankkijan kanssa epäonnistui. Francesco osoittautui kuitenkin verrattomaksi konemieheksi isänsä tavoin, kun hän sopimuksen kariuduttua päätti aloittaa itse traktorien kehittelyn ja valmistuksen. Kehitystyön tuloksena valmistui pieni kolmipyöräinen 10 hevosvoimaisella bensiinimoottorilla varustettu traktori.
Yritys alkoi valmistaa traktoreita Italian armeijalle ja nimi muuttui Sameksi vuonna 1942. Toinen maailmansota tuli kuitenkin väliin ja aloitteleva yhtiö tuotti vain 33 traktoria vuosina 1942-48. Tuotanto pääsi kunnolla käyntiin uusilla kaksisylinterisillä, 20 hevosvoimaisilla traktoreilla vuonna 1950. Niitä myytiin kääntyvällä istuimella varustettuna 10 hevosvoimaisten traktorien rinnalla. Vuonna 1951 Same alkoi valmistaa nelivetoisia traktoreita ja alkoi kiinnittää huomiota myös tuotannon kannattavuuteen käyttämällä samoja osia oman tehtaan ilmajäähdytteisissä yksi-, kaksi-, kolme- ja neljäsylinterisissä dieselmoottoreissa. Samen toiminta jatkui hyvin tuloksin.
Samen tehtailla kehiteltiin 1960-luvulla vetovarsitunnustelu ja uusi Mercedes-Benzin Unimogia muistuttava ajoneuvo nimeltä Samecar. Same oli Italiassa ylivoimainen markkinajohtaja nelivetoisten traktorien saralla ja myi niin reippaasti Fiateja vastaavia kaksi ja kolmesylinterisiä mallejaan, että ne saattoivat toisinaan loppua kesken. Same alkoi laajentua yritysostoin 1970-luvulta alkaen. Se osti Lamborghinin traktorituotannon vuonna 1972 ja sveitsiläisen Hürlimannin vuonna 1977. Viimeisin oli saksalaisen Deutz-Fahrin osto vuonna 1995. Syntyi Same Deutz-Fahr Group (SDF). SDF markkinoi edelleen kaikkia neljää tuotemerkkiänsä, tosin Lamborghinin ja Hürlimannin traktorivalikoima sisältää Samen ja Deutz-Fahrin traktoreita maalattuina vain eri värillä.
SAME Suomessa
Suomessa SAME-traktoreita koeajettiin talvella 1982. Niiden maahantuontia ja tukkukauppaa alkoi harjoittaa keväällä 1983 E-maatalous, joka kuului OTK:hon. Suomeen tuotavia malleja olivat SAME Taurus 60, SAME Centurion 75, SAME Mercury 85 ja SAME Leopard 90.
SAME uudisti traktorimallistoaan laajasti 1980-luvun puolessa välissä ja uudet mallit saapuivat Suomeenkin. Ensimmäiseksi esiteltiin mallit Explorer 55 ja 65, joista 65 korvasi Tauruksen. Hieman myöhemmin Explorer-mallisarja laajeni ylöspäin mallilla Explorer 75, joka korvasi Centurion 75:n. Leopard 90:n korvasi Laser 90. Same Laser -mallisarja sisälsi viisi mallia teholuokassa 90–150 hv, jotka kaikki olivat E-maatalouden tuontiohjelmassa. Tehokkaimmaksi malliksi SAME esitteli 1980-luvun puolessa välissä Galaxy 170:n.
Vuonna 1986 Explorer sai uuden moottorin ja mallisto päivitettiin käsittämään mallit 60, 70, 80 ja 90T, joita kaikkia tuotiin Suomeen pienintä lukuun ottamatta. Uutta oli myös 40km/h nopeus.
Vuosina 1989-1993 SAME:n maahantuonnista vastasi Ekström. Tuontiohjelma sisälsi tutut Explorerit, jotka päivittyivät samaan aikaan II-malleiksi. Explorerin teknikkaan perustuva Antares 100 oli malliston uusi tulokas. Täysin uusia malleja olivat Antares 110 ja 130, jotka esiteltiin vuonna 1990. Ne saapuivat heti myös Suomeen. Ohjaamo oli täysin uusi ja ilmajäähdytteinen 6-sylinterinen moottori uudempaa 1000-sarjaa. Varustevaihtoehdot olivat muun muassa sähkönostolaite, elektroninen moottorinohjaus, ajotietokone, taakseajolaitteet ja ilmastointi, jotka sai halutessaan lisävarusteina.
Latest Version of the Truth
Latest Version of the Truth on Mustaschin neljäs kokopitkä albumi, joka on julkaistu vuonna 2007. Albumi voitti vuoden 2008 Grammis-gaalassa parhaan hard rock -albumin tittelin.
Albumi on yhtyeen viimeinen alkuperäisellä kokoonpanolla levytetty studioalbumi, jonka jälkeen Hannes ja Mats Hansson jättivät yhtyeen.
Reuven Shiloah
thumb|right|Reuven Shiloah Reuven Shiloah (1909-1959) oli Israelin salaisen poliisin Mossadin ensimmäinen johtaja vuosina 1949-1952.
Shiloah syntyi ottomaanien hallitsemassa Jerusalemissa Reuven Zaslanskina, myöhemmin Shiloah vaihtoi nimekseen Zaslani ja otti koodinimekseen Shiloah. Shiloah syntyi ortodoksijuutalaiseen perheeseen, hänen isänsä oli rabbi, Shiloah kasvatettiin hyvin uskonnolliseen perheeseen. 1930-luvulla Shiloah tapasi neworkillaisen Betty Bordenin ja menivät naimisiin vuonna 1936.
Jacob Gustaf De la Gardie
Jacob Gustaf De la Gardie (16. kesäkuuta 1768 – 26. huhtikuuta 1842) oli ruotsalainen kreivi, sotilas ja poliitikko, joka toimi valtiopäivien maamarsalkkana 1834-1835. Hän teki ensin uraa armeijassa, ja eteni ratsuväen kenraaliksi 1826. Hän oli diplomaattina Wienissä vuosina 1799–1801. Myös politiikassa hänellä oli usein näkyvä rooli "gustaviaanien" johtajana.
Reuven Shiloah
Mossadin palveluksen jälkeen Shiloah työskenteli Israelin suurlähetystössä Washington D.C.:ssa. a
4Minute
4Minute oli viisihenkinen eteläkorealainen tyttöbändi. Yhtye perustettiin vuonna 2009 ja sen levy-yhtiönä toimi Cube Entertainment. He julkaisivat musiikkia lähinnä koreaksi, mutta välillä myös japaniksi. Yhtyeeseen kuuluivat jäsenet Nam Ji-hyun, Heo Ga-yoon, Jeon Ji-yoon, Kim Hyun-ah ja Kwon So-hyun. Yhtye julkaisi ensimmäisen singlensä "Hot Issue" vuonna 2009, ja joulukuussa 2010 ensimmäisen japaninkielisen albuminsa Diamond. He julkaisivat ensimmäisen kokopitkän koreankielisen albuminsa vuonna 2011, joka on nimeltään 4Minutes Left. 4Minute on julkaissut myös 7 minialbumia: For Muzik (2009), Hit Your Heart (2010), Volume Up (2012), Name Is 4Minute (2013), 4Minute World (2014), Crazy (2015) ja ''Act. 7'' (2016).